
Se spune că situațiile disperate justifică măsuri disperate. Într-un astfel de scenariu m-am trezit și eu, pe la începutul lui 2021, când simptomele Long Covid, ce debutaseră în prima parte a lui 2020, deveniseră tot mai greu de îndurat. Când m-am lămurit că medicii nu mă vor putea ajuta și că nu există nicio speranță de vindecare, din lipsă de alternative, am început, timid, explorarea postului doar cu apă, ca metodă terapeutică. 

Am documentat cât de bine am putut subiectul și am tatonat această practică, devenind tot mai îndrăzneț până când, în intervalul noiembrie 2022 - septembrie 2023, am ajuns la performanța de a fi depășit 100 de zile de post doar cu apă, acumulate în patru episoade, dintr-un șir de 300 de zile consecutive. În total, în ultimii trei ani și jumătate am ținut 9 posturi, ce au însumat un total de 181 de zile. Grație acestei „aventuri”, mi-am redobândit sănătatea, după vindecarea de Long Covid, maladia pe care unii o numesc „pandemia din spatele pandemiei” și despre care se crede că afectează deja sute de milioane de oameni, la nivel global. Asta în ciuda cercetărilor de miliarde de dolari, numai în Statele Unite, desfășurate începând din 2020, fără a se întrevedea vreun leac la orizont. Dar experiența postului doar cu apă, dincolo de miraculosul efect vindecător asupra sindromului meu Long Covid, mi-a revelat, pe deasupra, și un nou orizont de înțelegere fiziologică, psihologică și chiar existențială, o realitate pe care nu aș fi putut-o bănui vreodată. 

Am acum toate motivele să cred că prin postul doar cu apă se activează un mecanism fiziologic de supraviețuire fără hrană, probabil moștenit filogenetic, prin care omul se și înnoiește fizic și chiar psihic.  

În prezentarea experienței mele cu postul doar cu apă am evitat din rațiuni evidente limbajul medical, limitându-mă la utilizarea unui evantai de noțiuni cât mai comune, prezentate descriptivist și din perspectivă empirică. Pe lângă asta, am corelat experiența postului cu idei și referințe spirituale de origine filocalică, pentru a recrea, măcar în mică parte, contextul în care s-au definit tehnicile de „dezvoltare personală” (adică ascetice) specifice monahismului primelor veacuri creștine, între care postul a ocupat o poziție privilegiată. 

Despre postul total, doar cu apă, se poate vorbi și într-o manieră complet dezbrăcată de orice referință spirituală ori teologică. În definitiv, acest post poate fi privit și ca o dietă oarecare. Totuși, preferința mea a fost pentru așezarea sa într-un context cultural și spiritual, deoarece această abordare mi-a oferit fundalul istoric și experiențial al unei tradiții multiseculare, care a fost - și încă este - monahismul creștin răsăritean.

Deși, odinioară, postul doar cu apă a fost postul adevărat al Bisericii, fiind unicul post practicat de Iisus​[1], din tot felul de motive a fost abandonat ca practică cu valoare spirituală și terapeutică. În paginile acestei cărți avansez niște ipoteze, care ar putea explica de ce s-a întâmplat asta. 

Probabil că și în cazul postului doar cu apă se va întâmpla ca și în cazul celui intermitent, care a revenit în atenția publică (adică a laicilor) ca dietă cu valențe terapeutice deși, vreme de veacuri, o singură masă pe zi, a fost dieta / postul obișnuit și subînțeles al monahilor. Cred că tot la fel, când forța terapeutică a postului doar cu apă, de lungă durată, va fi conștientizată la scară largă, va fi adoptat tot mai larg, fără vreo corelare de natură spirituală ori referință la originile sale istorice.

Am vorbit cu zeci, poate chiar sute de oameni despre terapia postului doar cu apă, am scris despre asta pe rețelele de socializare iar acum, iată, expun într-o carte toată experiența acumulată pe subiect. Am evitat mereu, și nici în această carte nu fac excepție, ispita de a înculca iluzia vindecării miraculoase garantate. Deși eu m-am convins de eficiența extraordinară a acestei terapii, pentru că am simțit în propriul corp ce înseamnă postul cu apă, nu consider, totuși, că e înțelept a îndemna pe cineva să urmeze acest drum, motivat de iluzia vindecării miraculoase. Pe lângă speranță și curaj, e nevoie și de multă luciditate și realism, înainte de a păși pe acest drum. Pentru că e posibil să existe particularități individuale, care pot face lucrurile să arate diferit, de la caz la caz. Dincolo de tot ce se spune în cele ce urmează, aș dori să fie foarte clar că această carte nu conține și nu oferă recomandări medicale. Astfel de recomandări se obțin doar în cabinetele specializate, de la persoane instruite în știința medicală.

Este cartea de față una științifică? Fiind articulată ca o culegere de eseuri, din punct de vedere științific nu depășește nivelul unor ipoteze primare, care se bazează pe metode de cunoaștere precum experiența directă, experiența repetată, procesarea intelectuală subiectivă și intuiția. Pe lângă acestea am mai utilizat retrospecția, ca metodă de analiză a unor idei și practici descrise de scrieri bisericești vechi, ce codifică tradiții și practici multiseculare.

Nu am sentimentul că am spus esențialul despre practica postului doar cu apă și nici că ceea ce am spus ar fi într-o manieră suficient de convingătoare. Nici nu a fost acesta scopul. În aceste pagini e doar o smerită mărturie personală, deși sper că am contribuit măcar puțin la efortul de legitimare socială și culturală a unei mărețe tehnici terapeutice ancestrale, tămăduitoare atât pentru trup, cât și pentru suflet. Totuși, sper că va fi o lectură de folos, deopotrivă întrebătoare și lămuritoare!

​1.
Pandemie și Long Covid

Nu am luat în serios pandemia, nici când a început lumea să vorbească înfricoșată despre ea. 

Poate pentru că, în general, nu mă tulbură ușor gândul propriei morți și cea mai mare dorință pe care o repet în toate rugăciunile mele este ca eu să mor cu o secundă înaintea celor pe care îi iubesc mai mult decât viața mea. Dar ca să mă asigur că nu sunt egoist, laș ori ipocrit, gândind în acest mod, mai obișnuiesc să-l rog pe Dumnezeu să ia zile de la mine și să le verse în viețile celor pe care-i iubesc. Știu că sună stupidă încercarea de a tranzacționa zilele vieții cu însuși Stăpânul Vieții, dar mai cred și că oricât de teologică și doctă ar fi credința cuiva, îi rămâne mereu dreptul de a manifesta în sufletul propriu și o credință naivă, infantilă, chiar și stupidă. „Lăsaţi copiii să vină la Mine şi nu-i opriţi, căci împărăţia lui Dumnezeu este a unora ca aceştia”​[2], a spus Iisus. 

La ivirea pandemiei, nepăsarea relativă față de gândul morții, avea în biografia mea deja o anumită vechime, fiind în legătură cu o experiență limită, trăită pe la etatea de 8-9 ani, când era să-mi pierd viața, prin înec, în râul Moldova. Atunci am fost salvat miraculos de ape, care m-au scos la mal, la o bună distanță de locul unde salvatorii se străduiau să mă găsească în adâncuri. După eveniment, au urmat câteva zile de comă, apoi amnezie și revenirea la realitatea vieții obișnuite. Am trăit atunci prima criză existențială majoră, când am observat cu dezamăgire că, exceptând familia, nimeni nu-mi remarcase absența. Atunci s-a încheiat copilăria mea, atunci am conștientizat fragilitatea vieții și, în acel episod, e rădăcina multor alegeri pe care le-am făcut ulterior. 

Din acea întâmplare mi-a rămas o amintire neprețuită, care mi-a alimentat mereu nepăsarea față de propriul sfârșit. În clipa dinaintea submersiei finale, groaza și zbaterea disperată pentru supraviețuire s-au întrerupt subit și, în locul lor, s-a așternut o pace adâncă. Fiind orientat cu fața spre satul vecin, am reușit cumva să mă răsucesc în apă și să privesc silueta dealului care se înalță maiestuos din lunca râului Moldova, chiar în fața casei copilăriei mele. Acea ultimă privire mi-a umplut sufletul de o bucurie și o lumină pe care n-aș putea să le cuprind în cuvinte... De-atunci mi-a rămas în suflet convingerea că pasajul dintre viață și moarte e altceva decât groaza pe care o simțim cei mai mulți, atunci când ne gândim la acest moment.

Revenind la pandemie, nu m-am temut pentru propria viață. Doar mi-am reînnoit atunci legământul cu Dumnezeu: „Doamne, păzește ce iubesc! Doamne, dă-mi mie suferința!”. 

Dar, așa cum aveam să realizez mai târziu, la momentul impunerii lockdown-ului, în martie 2020, eu deja trecusem prin Covid. Mai precis, la sfârșitul lui ianuarie, deci cu două luni înainte de lockdown, când se vorbea, abia sporadic, de un nou virus cu potențial epidemic ridicat sau chiar pandemic, am făcut o gripă foarte dură, cu niște simptome neobișnuit de puternice: febră de peste 40℃, diminuarea accentuată a mirosului și a gustului, absența secrețiilor nazale etc. Adică toate acele simptome care au consacrat îmbolnăvirea acută cu Covid-19. Faza acută a bolii a trecut mai greu decât cu prilejul altor viroze și, în plus, am rămas cu impresia că ceva nu a mai revenit la parametrii inițiali. Ba, mai mult, a devenit tot mai limpede senzația că sănătatea mea o ia pe o pantă descendentă, caracterizată de o stare de rău generalizată, inexplicabilă și greu de descris, în care o zi rea era urmată de o alta și mai rea. Prin iulie 2020, a făcut Covid și soția mea, cu simptomele cunoscute, dar recuperarea a fost foarte bună și de scurtă durată.

Mie, însă, de prin septembrie, au început să-mi apară niște senzații stranii (furnicături, vibrații, amorțeli, arsuri) pe partea stângă a corpului (în special a feței), iar deteriorarea stării generale a continuat până în ianuarie 2021 când, de la foarte rău, am trecut la groaznic de rău. 

E ușor de imaginat că, în tot acest timp, am făcut zeci și zeci de analize și consultații medicale, la medici de toate specialitățile. Toți ridicau din umeri, apoi mă trimiteau la alții, de specialități diferite.

Opresc aici această poveste, pentru a o relua mai încolo, unde voi povesti cum am ajuns să fac legătura cu Long Covid, descoperind pe internet mulțimi de oameni care începuseră să manifeste, din senin, patologii atipice și polimorfe, identice sau asemănătoare cu a mea.

Ideea de a posti doar cu apă a apărut în martie 2021, când deja trecuseră luni bune de când suferința depășise cu mult limitele suportabilului, iar medicii consultați nu descoperiseră nicio posibilă pistă. Atunci am postit doar cu apă, pentru prima dată, 11 zile. 

Recunosc azi fără ezitare că scepticismul meu structural și preferința pentru opțiunea moderată nu cred că mi-ar fi trezit vreodată interesul pentru ceva atât de straniu, precum postul doar cu apă. Însă nevoia și, mai ales, disperarea, te împing unde n-ai crezut că vei păși vreodată...

*

Prima zi de post ​[3]. Să fi trăit cineva pe lumea asta care, în toată viața sa, a luat cu impecabilă regularitate, toate mesele zilei? Ori care nu a sărit măcar un prânz? Eu nu cred!

Cine n-a mâncat, măcar odată, nimic până seara, a înțeles, în mare, despre ce e vorba în prima zi de post doar cu apă. Cu toate acestea, când îți propui într-adins să postești o perioadă doar cu apă, deja în prima zi, pe la 10.00 dimineața, simți altfel „gravitatea” momentului și te întrebi cum vei rezista. Din acest motiv, în special în primele zile, foarte mult ajută activitățile care ocupă mintea, ideal ceva ce presupune și o activitate fizică. 

În prima zi de post, deși nu e recomandat, merge o cafea fără zahăr și chiar 2-3 țigări, dar numai pentru cei care simt panică la gândul că trebuie să le abandoneze abrupt. Tot la fel se poate și în ziua a doua. De prin ziua a treia refuzul cafelei și țigărilor se întâmplă natural, chiar și gândul la ele producând repulsie.

Încă ceva: când țin acest post, în primele zile se trezește în mine o pasiune pentru parfum și pentru mirosuri și arome deoarece, până spre zilele 10-12, simțul olfactiv este mult mai ascuțit decât de obicei, compensând, parcă, plăcerea pe care limba nu o mai furnizează creierului.

Tot în primele două zile e o tendință de a bea într-una apă: și de sete, și de foame, și de plictis! Totuși, nu e recomandat a se depăși 2,5 litri/zi.

Apropo de apă: 7-14 zile se poate posti cu orice fel de apă. E de evitat apa puternic carbogazoasă, pentru a preveni disconfortul digestiv pe care aceasta îl poate produce. Am ajuns la concluzia asta după ce, în primele posturi, căutam ape speciale și chiar credeam că asta ar conta. Poate că e de preferat o apă minerală cu conținut mai ridicat de magneziu, cum este „Vâlcele”, dar dacă nu se găsește, se poate dizolva o pastilă efervescentă de magneziu sau chiar una cu multiminerale. Ce am mai încercat eu și mi s-a părut bun a fost apa Sanpellegrino, în care am dizolvat o pilulă de Magnerot.

​2.
Postul lui Iisus

Informația că Iisus a postit 40 de zile și 40 de nopți​[4], înainte de a-și începe propovăduirea, apare numai la evanghelistul Matei. Dacă n-ar fi existat această referință, postul total, de 40 de zile, rămânea doar o ispravă a Vechiului Testament, mai exact a lui Moise și a lui Ilie. 

Excluzând momentul postului de 40 de zile și 40 de nopți din pustie, Iisus și ucenicii Săi nu au arătat o preocupare pentru postire, nici măcar comparabilă cu a contemporanilor farisei ori a ucenicilor lui Ioan Botezătorul​[5]. Mai mult, Iisus chiar pare că relativizează postul, ca tehnică spirituală, subliniind inferioritatea sa, în raport cu dinamica inimii: „Nu ceea ce intră în gură îl spurcă pe om, ci ceea ce iese din gură, aceea îl spurcă pe om. (...) Că din inimă ies: gânduri rele, ucideri, desfrânări, hoții, mărturii mincinoase, defăimări”​[6] (Matei 15, 11; 15, 19). 

Postul lui Iisus de 40 de zile (ca și al lui Moise și Ilie), deși excepțional ca durată, ca mod efectiv de postire era postul obișnuit, atât în Vechiul Testament, cât și în Biserica primară. Sensul vechi al postului era acela de „abstinență completă de la mâncare și nu o abstinență de la anumite alimente, așa cum aceasta va fi înțeleasă mai târziu”​[7]. Maniera actuală a postirii în Biserică, doar prin eliminarea din dietă a proteinei de origine animală, a fost necunoscută la începuturile creștinismului. Postul recomandat de Biserică în prezent e mai degrabă un regim alimentar, o dietă, un nivel de abținere pentru începători​[8].

Desigur, au existat în antichitate și unele grupări religioase care excludeau permanent din dietă consumul de carne, cum erau esenienii, însă noțiunea tehnică de post se referea strict la abținerea totală de la hrană, pentru o anumită perioadă. 

În societatea evreiască a Vechiului Testament, aceste posturi erau ocazionale, motivate de decizii ori de situații personale (doliu, pocăință etc.) dar, mai ales comunitare, dintre care se remarcă postul asociat cu Ziua Ispășirii (Yom Kippur), o veche sărbătoare iudaică, apărută în contextul ieșirii din Egipt a poporului ales.

Legat de postul lui Iisus, interesant este că acesta nu s-a impus ca normă în viața Bisericii, deși ideea imitării hristice, în toate aspectele posibile, a fost o preocupare constantă a creștinilor. Oricum, normele și canoanele s-au impus în Biserică mult mai târziu, în primele veacuri libertatea interioară dând măsura tuturor lucrurilor. 

O idee interesantă, legată de postul lui Iisus, e formulată, în secolul al IV-lea, de sfântul Ioan Gură de Aur, care afirma că Iisus a limitat „performanța” de postire la 40 de zile, adică tot atât cât au postit Moise și Ilie, ca să păstreze excepționala experiență în limitele deja verificate ale umanului. „De-ar fi prelungit postul, spune Ioan Hrisostom, mulți ar fi luat temei să spună că nu-i vrednică de credință luarea trupului omenesc”​[9]. Cu alte cuvinte, un post mai lung ar fi ridicat probleme de credibilitate pentru învățătura despre aliajul divino-uman din persoana dumnezeiască a lui Iisus, iar postul ar fi căpătat înfățișarea unei scamatorii demiurgice. Altfel formulat, Ioan Gură de Aur sugerează că postul de 40 de zile doar cu apă, al lui Iisus, este o ispravă a fiziologiei umane.

Am reflectat adesea la postul lui Iisus, din poziția unuia care a practicat acest fel de post, reușind să ating, de două ori, „performanța” a 33 de zile de post doar cu apă. Acum nu mai consider acest tip de post ca pe o experiență ieșită din comun, supraomenească. Mai degrabă cred că postul lui Iisus, Omul desăvârșit, e o invitație adresată tuturor. Poate că nu mulți ar reuși să postească 40 de zile, însă experiența merită a fi cunoscută de cât mai mulți, după putere. De ce? Vom tot vorbi despre asta în paginile următoare.

Încă ceva legat de episodul postirii lui Iisus. Spune evanghelistul Matei că „postind El patruzeci de zile și patruzeci de nopți, în cele din urmă a flămânzit​[10]”. Acest amănunt, „că în cele din urmă a flămânzit”, pentru cine nu a postit măcar 7 zile doar cu apă, pare lipsit de sens. Pentru că cine nu a postit se gândește că, pe toată durata postului, senzația de foame e la fel de acută sau chiar mai rea decât cea care apare atunci când prânzul întârzie cu două-trei ore. Ceea ce nu e adevărat, pentru că senzația de foame dispare în a doua zi de post, iar din a patra zi dispare chiar și pofta, dorința de a mânca, la vederea ori la sesizarea mirosului de mâncare. 

Din experiența mea de postire, absența dorinței de a mânca durează atât cât corpul are resurse pe care să le utilizeze pentru a produce energie. De patru ori am atins pragul în care am simțit că organismul nu a mai vrut să postească, acesta fiind și motivul pentru care nu am postit mai mult de 33 de zile. Prima dată s-a întâmplat în ziua 32, așa, din senin, încât în vreo 3 ore starea s-a deteriorat până când refuzul corpului de a mai posti a devenit evident. Cu dificultate, am reușit să mai postesc până a doua zi, apoi am înțeles că atinsesem pragul în care apare celebra „foame de lup”, când corpul îți spune că nu mai vrea să postească. 

A doua oară, „foamea de lup” a apărut în ziua 31. Am vrut atunci să mă asigur că nu e doar o părere sau o nerăbdare de a reîncepe să mănânc și am reușit să mai postesc două zile. Dar mai mult nu s-a putut! În ziua 33 am simțit o foame ca niciodată și a trebuit să închei postul. 

La fel s-a întâmplat mai apoi și în posturile de 26, respectiv 21 de zile, din 2024.

Interesant a fost faptul că, în toate cazurile, mă apropiam cu greutatea de 65 kg, adică de zona roșie a Indicelui de Masă Corporală (IMC). După aceste experiențe, convingerea mea este că organismul știe exact până unde poate și vrea să meargă cu postul. Odată atinsă acea limită, postul nu mai poate fi împins mai departe. Și așa răspund multora care mă întreabă: cum îmi dau seama când mă apropii de acea limită periculoasă, dincolo de care se pot produce daune ireversibile organelor? Dacă nu mai repornește digestia, pentru că am postit prea mult? 

Când am ținut primul post lung, de 28 de zile, la sfârșitul anului 2022, această temere a pătruns și în mintea mea, prin ziua 25. Mă întrebam: dacă această stare de bine, pe care o dă postul profund, o fi vreo formă de anorexie, o îndepărtare ireversibilă de modul normal de funcționare a corpului? Dar am realizat ulterior că aceste temeri proiectează riscuri imaginare. Modul firesc în care s-a produs reluarea alimentării mi-a întărit convingerea că postul este ceva natural, iar privarea de hrană induce o stare pe care corpul o înțelege, știind să o și gestioneze admirabil, mai ales când această experiență este repetată. Dar despre „foamea de lup” vom vorbi și mai detaliat în capitolul 33.

Revenind iarăși la postul lui Iisus, se ivește și întrebarea: de ce modelul ascetic oferit de Iisus nu a fost însușit la scară largă și nu s-a impus ca normă în Biserică, deși comunitatea creștină și-a fixat, de timpuriu, imitarea cât mai în amănunt a Fiului lui Dumnezeu? 

În paginile acestei cărți vom vedea exemple care demonstrează că postul hristic, doar cu apă, a fost practicat în primele veacuri creștine. Această formă de asceză a fost mereu practicată de monahi idioritmici​[11], adică cei care trăiau singuri, după o regulă personală, nu într-o mănăstire cu regulă comunitară. De fapt, monahismul în sine însemna la origine un vârstnic cu viață ascetică solitară, acompaniat eventual de 1-2 discipoli mai tineri. În această fază a monahismului, accentul cădea pe explorare paideică, psihologică și filosofică a credinței. Însă odată cu creșterea popularității vieții monahale, ce a avut ca efect o aglomerare a deșertului, a apărut necesitatea organizării monahilor în comunități. După apariția și organizarea comunităților monahale, eroismul ascetic, sub toate formele, a fost luat în vizor și suspectat tot mai mult a fi o dovadă de aroganță. Ascensiunea mănăstirilor a adus un uriaș prestigiu monahismului, dar și o schimbare de paradigmă ascetică, în raport cu spiritul fondator. Monahismul a intrat într-o fază de uniformitate, conformism și disciplină, unde o practică precum postul doar cu apă nu se mai potrivea, deoarece acest tip de asceză, în esența sa, nu este unul comunitar. Postul doar cu apă presupune o retragere sau cel puțin o formă de însingurare, fapt dovedit chiar de Moise, Ilie și Iisus, care au postit 40 de zile retrași în pustietate. Or, o retragere de acest tip nu se mai potrivea cu ritmurile mănăstirilor, care deveneau tot mai mari, iar monahii aveau roluri zilnice de îndeplinit. În plus, întrucât acest tip de asceză nu putea fi practicat de toată lumea, dădea naștere unor „invidii duhovnicești” și crea bruiaje de autoritate. 

Monahismul comunitar, așa cum s-a păstrat în creștinismul răsăritean, până în prezent, a fost marcat în mod special de două mari personalități. Primul este sfântul Pahomie cel Mare (292 - 348), un fost militar în armata romană, care a organizat în comunități călugării risipiți în pustiul egiptean. Regula monahală pahomiană era una hibridă, de viață comunitară, dar care nu excludea inițiativa ascetică personală.

Însă cel ce și-a pus amprenta cel mai mult asupra monahismului răsăritean a fost sfântul Vasile cel Mare (330-378) care, după o vizită în Egipt, prilej cu care a observat organizarea și dinamica mănăstirilor pahomiene, a înființat un număr de mănăstiri pe întinsele sale moșii din Capadocia (Turcia de astăzi). Mănăstirile lui Vasile cel Mare, organizate în baza a două opere - Regulile mari și Regulile mici - limitau drastic libertatea monahilor, accentul deplasându-se de pe opțiunea și căutarea personală pe respectarea strictă a normelor comunitare și angajarea totală în ritmuri prestabilite. În mănăstirile vasiliene, prioritatea ideii de „mântuire prin discernământ” a fost înlocuită de ideea „sistemului mântuitor”. 

În privința filosofiei ascetice, monahismul calibrat de sfântul Vasile cel Mare este marcat de o viziune moderată, de evidentă inspirație stoică. Această moderație, cel mai probabil, este secretul viabilității istorice a modelului mănăstiresc vasilian și a impunerii sale ca model unic de monahism în spațiul creștin răsăritean. Pe de altă parte, moderația și înregimentarea au condus la eradicarea eroismului ascetic și a formelor de asceză mai exotice. Astfel, postul radical, doar cu apă, a fost discreditat și delegitimat ca tehnică ascetică. Lipsit de echivoc, Vasile cel Mare spune despre postul doar cu apă că: 

„Numim înfrânare nu abținerea desăvârșită de la mâncăruri, fiindcă asta înseamnă nimicirea violentă a vieții (s.n.), ci abținerea de la cele plăcute, pentru a nimici voința trupului și pentru atingerea scopului - al viețuirii cucernice. În general, noi cei care am fost educați spre cucernicie trebuie să ne înfrânăm de la toate câte sunt dorite de către cei care își călăuzesc viața după pofte”​[12].

Se înțelege de la sine că o astfel de idee, exprimată de o personalitate a cărei autoritate în Biserică a crescut veac după veac, a creat efecte, iar referirile la postul doar cu apă, după epoca sfântului Vasile cel Mare, dispar ori sunt învăluite în metaforă. Cu toate acestea, așa cum vom vedea pe parcursul acestei cărți, postul doar cu apă a continuat să fie practicat, chiar dacă într-o manieră smerită, „underground”. 

Mai trebuie evidențiat un lucru. Sfântul Vasile cel Mare, așa cum transpare și din iconografie, a fost un om cu o constituție fizică puțin robustă și cu o sănătate precară, motive pentru care a avut o viață scurtă, de numai 48 de ani. Putem pune pe seama acestui fapt și reticența sa față de formele de asceză mai dure. Pe de altă parte, majoritatea referințelor documentare la postul doar cu apă, sunt în legătură cu monahi cu constituție bună și care s-au bucurat de o longevitate excepțională, cum a fost și cazul sfântului Simeon Stâlpnicul, care a depășit 100 de ani. Sau poate că tocmai acest fel de post le-a dat vigoare și longevitate.

*

A doua zi de post. În a doua zi de post poate apărea o ușoară stare de amețeală, precum și o tensiune craniană caracteristică, ce poate evolua chiar către o durere de intensitate medie, suportabilă.

Spre seară, foamea, adică acea senzație de stomac care „te roade”, se retrage, iar în ziua următoare e foarte posibil nici să nu mai apară. Pofta, impulsul de a gusta, de a ciuguli ceva se mai menține 1-2 zile, apoi dispare. În primele 7 zile, activitatea fizică ușoară are efecte extraordinare de contracarare a stării de rău, asociate procesului de detoxifiere, care se întâmplă în această zi. Mai pot apărea aritmii, senzații de nod în gât etc., chiar și în timpul somnului. Sunt lucruri perfect normale, dacă se întâmplă în limite rezonabile. Somnul, în primele zile, e posibil să fie un pic mai agitat. E normal și asta.

​3.
Valoarea răbdării

Pentru mine, a fi om al timpului presupune, în primul rând, a-l accepta pe celălalt cu toate ale lui. Sau, mai clar spus: a fi modern înseamnă a avea răbdare, cu tine și cu ceilalți. Iar credința autentică face mult bine în astfel de circumstanțe!

Răbdare înseamnă ritm bine temperat, atenție, perspectivă, orizont, discernere, înțelepciune, proiecție corectă a sinelui, înțelegere realistă a celorlalți.

Dar tocmai răbdarea este ceea ce lipsește cel mai mult lumii de azi, iar deficitul de răbdare cauzează multe neplăceri, pentru că nerăbdarea potențează neliniștea și confuzia, și-așa cocoțate civilizațional pe culmi paroxistice. „Grăbește-te încet!” sau „Graba strică treaba!”, spuneau cei din vechime, pe când galopul era viteza de deplasare doar a nebunilor și a celor care fugeau de tăișul sabiei!

Creștinismul ortodox a făcut o adevărată pasiune pentru cultivarea răbdării, lungimea slujbelor fiind un argument în sine. A devenit atât de cunoscută vorba părintelui Cleopa Ilie care spunea: „Răbdare, răbdare, răbdare, răbdare, răbdare, răbdare, răbdare. Şi când ţi-a părea matale c-ai gătit, ia-o de la capăt şi iar: răbdare, răbdare, răbdare...”! Răbdarea e manifestarea unei tării interioare, ale cărei foloase nu sunt de neglijat, mai ales dacă ne mai gândim și la cuvintele lui Iisus, care a promis că „cel ce va răbda până în sfârşit, acela se va mântui”​[13], de unde tragem concluzia că o răbdare tare poate fi chiar mai de succes decât un plan dinainte chibzuit.

Deci, înarmarea cu răbdare trebuie să preceadă orice lucru temeinic, indiferent dacă va fi sau nu nevoie de ea. Sentimentul urgenței, atât de acut resimțit în societate astăzi, care a transformat până și oful și dorul în anxietate, ne distruge interior și ne mănâncă viața prin alterarea drastică a percepției corecte a timpului. Vechile ritualuri ale vieții, cu anotimpuri, sărbători, soroace au fost înlocuite de noile ritualuri ale vieții moderne, în care nimeni nu mai găsește tihnă: termene, target-uri, deadline-uri, scadențe de plată, navetă etc.

Prin dobândirea răbdării, percepția timpului se ameliorează, căpătând în viața noastră valoarea pe care o merită. Absurditatea nerăbdării, a angoasei cotidiene, instilate de ritmurile de producție ale economiei de consum, se vădește imediat când e confruntată de simplul gând că suntem singurele ființe din Univers care au capacitatea de a reflecta la trecut și viitor, și de a se gândi, de a se radiografia pe sine. 

Niciodată în istorie oamenii nu au dus o viață mai lipsită de pericole exterioare. Natura e supusă, nu mai este demult o amenințare reală pentru om. Pericolele existențiale sunt, astăzi, mai mult imaginare decât reale, fie că ne referim la paranoia dușmăniilor dintre oamenii obișnuiți ori la paranoia șefilor statelor înzestrate cu arsenal nuclear. Răul a devenit tot mai mult și tot mai clar un fenomen antropic.

În tot acest context, cred că Biserica rămâne un safe space, un spațiu al vindecării, unde încă mai poți afla lucruri esențiale pentru rostul și tihna vieții. Și cred că răbdarea este o valoare nodală pentru că, înțeleasă mai larg, ca abținere, ea se leagă și de alte „bunuri” ale paideii creștine tradiționale, ca: măsura în toate, postul, rugăciunea, bunătatea, iubirea, credința, speranța. Răbdarea dă valoare clipei prezente și celei care va veni.

În timpul postului doar cu apă legătura dintre răbdare și percepția subiectivă a timpului dezvăluie realități imposibil de imaginat mai înainte. Pentru că, în timpul postului, timpul se dilată. Din punct de vedere obiectiv, evident că o secundă e tot o secundă, însă modul în care mintea procesează acea secundă este diferit. Deja de prin ziua a treia acest fenomen devine perfect evident și nu are legătură doar cu senzația de foame, ci probabil și cu îmbibarea creierului cu cetone, combustibilul cu care organul gândirii este alimentat în timpul postului. Așadar, această stranie senzație de dilatare a timpului, în opinia mea, are legătură cu starea de neobișnuită atenție și luciditate, experiată în acest interval. Și, deosebit de interesantă, mi se pare și volatilitatea acestei stări, care se evaporă în câteva minute de la reluarea alimentației. 

Revenind la răbdare, fără aceasta, postul numai cu apă nu poate fi practicat. De la o bucată, mai exact cam după două săptămâni de post, se instalează o senzație de monotonie care, corelată cu o percepție dilatată a timpului, devine tot mai greu de îndurat. Motiv pentru care timpul trebuie mereu umplut cu activități, iar minții nu trebuie să i se îngăduie a se autocontempla prea mult. Vom lărgi acest subiect în capitolul 36, când vom descrie cum se simte plictisul în timpul posturilor lungi doar cu apă.

A treia zi de post. De regulă, ziua a treia vine cu o stare generală neplăcută, în special dimineața, la trezire. După punerea în mișcare, starea de rău se diminuează. În această zi, în special la cei care postesc pentru prima dată doar cu apă, pot apărea dureri în diferite zone ale corpului, care semnalizează existența în acele locuri a unor probleme, dar și declanșarea unui proces de vindecare. Aceste dureri durează 1-3 zile și, de obicei, lasă problema ameliorată ori chiar vindecată. Tot cam din a treia zi apare mirosul de acetonă în respirație, care indică instalarea tot mai deplină a cetozei. Pe limbă apare o peliculă albicioasă caracteristică, ce durează 7-10 zile. Urina și transpirația capătă un miros greu, probabil o dovadă a procesului intens de detoxifiere, fenomen care durează până prin zilele 5-7. Dată fiind starea fizică generală, în funcție de temperamentul fiecăruia, în a treia zi se pot manifesta stări de nervozitate, amețeli ușoare, lipsă de vlagă.
	[image: image]
	 	[image: image]


[image: image]

​​​4.
Simțind iarăși ca în Eden

Biblia conține peste 31.000 de versete. Din acest total, doar în 42 de versete se cuprinde vârsta paradisiacă a omenirii, adică epopeea creării, neascultării și alungării primilor oameni din Eden. Altfel spus, dacă considerăm Biblia ca pe una dintre marile cărți ale istoriei omenirii, vârsta edenică reprezintă doar 0,14% din întinderea acestei istorii. Iar de această fărâmă edenică a vârstei omenirii, se leagă durerile și speranțele atâtor oameni...

S-au scris mii și mii de pagini pe marginea „versetelor edenice” și s-au interpretat în fel și chip. Pentru omul contemporan, educat în cultura occidentală modernă, a libertății de conștiință și de acțiune, secvența edenică a Bibliei este foarte dificil de însușit și acceptat. Dar nici omul credincios nu poate pricepe, cu totală seriozitate, gravitatea gustării unui fruct, ca urmare a incitării reptiliene.

Faptul e de înțeles, mai ales că această dificultate nu este nouă, ea putând fi urmărită până la începuturile creștinismului. Primii teologi creștini și interpreți ai Scripturilor s-au văzut confruntați cu imaginea unui Dumnezeu ranchiunos și răzbunător, al Vechiului Testament, căruia părea să i se opună un Dumnezeu bun și iubitor, al Noului Testament. 

Din astfel de frământări au izvorât la sfârșitul antichității doctrine stranii, dar deosebit de tentante, cum a fost maniheismul, care explica materia și spiritul, binele și răul, ca rezultatul confruntării cosmice dintre un dumnezeu bun și un dumnezeu rău. Din perspectivă manihesistă, oamenii au fost la origine niște ființe pur spirituale, iar căderea lor a însemnat o prăbușire voluptoasă a acestora în materie, care era fundamental rea, fiind creația dumnezeului rău. Gustând din fructul oprit, oamenii au căzut din starea spirituală, în trupurile dense, de materie. 

Maniheismul și toate curentele dualiste au fost respinse de Biserică, pentru că fabulau exagerat pe marginea Scripturii, introduceau creația duală și antagonismul între spirit și materie. 

Totuși, cu corecțiile de rigoare, ecouri din ideile curentelor dualiste s-au păstrat în creștinism și anume ideea căderii de la înălțimea spirituală prin pofta de materie, cum reiese dintr-o cântare din vinerea primei săptămâni a Postului mare: „Că frumos era la vedere și bun la mâncare rodul care m-a omorât”​[14]. Probabil tot o reminiscență a confruntărilor dintre Biserica creștină primară și curentele filosofico-religioase dualiste este și ideea centrală a ascezei creștine, aceea a respiritualizării omului prin post. Prin aplicarea unui model de tipul „reverse engineering”, urmașii lui Adam și ai Evei pot redobândi, măcar parțial și temporar, starea paradisiacă. Iar cei care au experiența unui post doar cu apă de durată mai lungă, știu cât de pregnant, deși suav, e acel sentiment al reîntoarcerii în Edenul postirii...

Postul, în general, dar cel numai cu apă, în special, e o formă de violență autoasumată, al cărui scop principal este călirea voinței și dobândirea științei abținerii. Dacă incapacitatea de abținere și curiozitatea stupidă i-a alungat din Eden pe primii oameni, sistemul ascetic creștin este întemeiat pe speranța reversibilității greșelii primilor oameni, în virtutea restaurării firii omenești, în Iisus Hristos, dar și prin efort personal, prin exersarea și însușirea unui autocontrol, vrednic de menirea ontologic-axiologică a omului.

Disciplina fizică, ca parte a școlii ascetice, a fost mereu o condiție esențială pentru elevarea spirituală. Postul a fost considerat întotdeauna sursa inegalabilă care vitalizează rugăciunea, privegherea, milostenia, virtutea în general și, mai presus de toate, iubirea. 

Regula actuală de post în Biserica Ortodoxă a fost consemnată în secolul al VI-lea, în ceea ce azi este cunoscut ca „Tipicul sfântului Sava”, care a codificat experiența ascetică a mănăstirilor de obște, ce deja aveau o vechime de vreo 200 de ani, la momentul redactării tipicului. În 692, Sinodul Trullan (Quinisext) definește noțiunea de post ca abținere de la tot ce e omorât și produsele / derivatele lor. Interesant e că după șapte secole de creștinism, postul mai avea nevoie să fie definit. Ceea ce, desigur, ne îndreptățește să credem că definiția postului s-a tot modificat în decursul timpului, sub influența diferitelor curente ascetice, cum am arătat și mai înainte, când am vorbit despre influența pe care sfântul Vasile cel Mare a avut-o în această chestiune. 

Cum am sugerat deja, la nivel liturgic, cea mai detaliată filosofie despre post, din creștinismul primului mileniu, este realizată poetic în slujbele din prima săptămână a Postului mare. Ce frapează la aceste texte e faptul că toate referințele la post sunt lipsite aproape în totalitate de indicații tehnice. Este vorba, practic, de un laudatio de principiu al postului, descris ca o cale de accedere la o treaptă spirituală superioară și de redobândire a stării edenice, dar ca și cum ar fi de la sine înțeles cum anume se postește. Din punct de vedere tehnic, fiecare înțelege ce poate și postește cum crede de cuviință!

Totuși, mie mi se pare că aceste texte, cu vechime de peste 1000 de ani, descriu în mod evident, deși metaforic, cetoza, adică starea care se instalează în corp, maximal, în timpul postului doar cu apă, dar și parțial, în timpul postului intermitent (adică postul care exclude micul-dejun și uneori cina, care e practicat dintotdeauna în mănăstiri). 

Un exemplu, de la Utrenia de marți, din prima săptămână a Postului mare:

„Vino, suflete, ușurat fiind prin postire și cu aripile virtuților ridică-te din răutatea cea râvnitoare spre cele de jos; desfătează-te întru gândirile cele luminoase, care pricinuiesc desfătarea virtuților, făcându-te și tu, prin credință, asemănător lui Dumnezeu”. 

Cam așa începi să te simți de prin ziua a zecea de post doar cu apă! „Gândirile luminoase” se ivesc firesc și produc desfătare, adică o stare de bine neobișnuită. Spiritualizarea insinuată în acest text aș fi considerat-o doar o figură de stil, dacă nu aș fi postit durate lungi, numai cu apă, când mi s-a revelat clar o altă dimensiune a sinelui, un strat profund al eului, detașat de legăturile neesențiale ale cotidianului, precum: griji inutile, gânduri nenecesare, obsesii, angoase, anxietăți etc. Sau, cum spunea Evagrie Ponticul: „Mintea postitorului e stea strălucitoare pe cer, dar mintea celui lacom e învăluită în întuneric”​[15].

Revenind la poezia Triodului din prima săptămână a Postului mare, aceasta este corelabilă semantic cu toate formulele de post cunoscute în Ortodoxie, mai lejere ori mai aspre, însă convingerea mea e că sensurile cele mai înalte au fost inspirate de experiența postului doar cu apă. La această convingere am ajuns, pe de o parte, experiind libertatea indescriptibilă pe care ți-o dă faptul de a trăi săptămâni la rând fără a fi nevoie să mănânci și, pe de altă parte, starea de bine și de sănătate ameliorată ori chiar redobândită, pe care o sesizezi clar, după reluarea alimentării. Iar aceste lucruri

